text: Sobirania.cat - Saül Gordillo
  'Sobirania.cat. 10 anys de la revolta política catalana a Internet' (2014) és el llibre del periodista Saül Gordillo, que escriu una crònica de l'impacte dels mitjans digitals i les xarxes socials en el procés sobiranista i com s'interrelacionen. L'autor analitza el paper dels blogs, dels diaris digitals i la irrupció de les xarxes socials, que han esdevingut una eina clau en l'organització política de col·lectius i forces sobiranistes i independentistes. El relat arriba fins la convocatòria de la consulta del 9 de novembre de 2014, passant per les manifestacions de la Diada de 2012 i la Via Catalana de 2013.
  Sobirania.cat és, en opinió dels professors de Periodisme i Comunicació de la UAB Joan Manuel Tresserras i Enric Marín, que han escrit el pròleg, "el relat més complet i documentat sobre el paper del ciberactivisme polític en l'articulació de la revolta democràtica que ha fet possible l'èxit del moviment sobiranista a Catalunya". El moviment que ha acompanyat el procés sobiranista "la seva agilitat, el seu abast, la seva capacitat de resposta i de convocatòria, seria inexplicable sense el paper organitzador i mobilitzador del ciberindependentisme". Marín i Tresserras destaquen que la capacitat d'organització a les xarxes "està deixant enrere els partits polítics i els mitjans de comunicació que mostren dificultats per vincular-se a la centralitat política i social emergent i a les renovades formes de comunicació en xarxa".